Natten mellem 21. og 22. juni 2017 (dansk tid) rundede Wikipedia søsterprojekt Wikimedia Commons 40 millioner filer. Hvilket billede, lydklip eller filmklip der fik æren af det runde nummer er ikke oplyst, men med 10.000-vis af daglige uploads vil det nok også blive lidt svært at afgøre. I skrivende stund mindre end to døgn efter er der allerede kommet over 68.000 mere til, så det går stærkt. I praksis stammer en del dog fra Flickr, Panoramio og andre steder med frie filer, men der kommer også mange bidrag fra brugerne selv.
Kigger man lidt på den generelle statistik, viser det sig ikke overraskende, at Wikimedia Commons først og fremmest bruges til upload af billeder, der udgør ca. 97 % af det samlede antal filer. Ca. 2 % udgøres af lydklip, mens filmklip og pdf-filer står for resten. Ca. 42.000 brugere har udført redigeringer indenfor den seneste måned. Der er 241 administratorer, hvortil kommer forskellige andre brugergrupper så som patruljanter, filflyttere og billedgranskere.
